SKRIFTLIG FORESPØRGSEL E-0804/01

af Daniela Raschhofer (NI) til Kommissionen

(19. marts 2001)

Om: Eksport af kød- og benmel/oksekødsimport

Pr. 1. december 2000 blev anvendelse af kød- og benmel i dyrefoder forbudt i hele EU, da det anses for at være en mulig årsag til BSE.

Vil Kommissionen oplyse forespørgeren om følgende:

- Bliver dyrefoder, som indeholder kød- og benmel, eksporteret til landene i Central- og Østeuropa? Til hvilke lande og i hvilke mængder eksporteres det i bekræftende fald?

- Hvor mange okser hhv. hvor mange tons oksekød bliver der importeret i EU fra landene i Central- og Østeuropa om året?

- Hvor mange okser hhv. hvor mange tons oksekød importeres der konkret til de nuværende medlemsstater?

- Hvilke muligheder ser Kommissionen for at sætte en stopper for eksporten af kød- og benmel til landene i Central- og Østeuropa hhv. for at stoppe oksekødsimporten fra landene i Central- og Østeuropa med henblik på at beskytte forbrugerne? Hvilke foranstaltninger agter Kommissionen at træffe i så henseende?

Svar afgivet på Kommissionens vegne af David Byrne

(11. juni 2001)

Siden ikrafttrædelsen af Rådets beslutning 2000/766/EF af 4. december 2000 om en række beskyttelsesforanstaltninger over for overførbare spongiforme encephalopatier og fodring med animalsk protein(1) den 1. januar 2001 har udførsel af foder med indhold af kød- og benmel eller forarbejdede animalske proteiner bestemt til fordring af husdyr til konsum været forbudt.

Før ikrafttrædelsen af denne beslutning har medlemsstaterne udført forarbejdede animalske proteiner og foder, der indeholder disse produkter, til næsten alle central- og østeuropæiske lande (CØEL). Selv om tallene for udførsel af forarbejdede animalske proteiner fra EF til CØEL kan udledes fra de disponible statistikker, er det vanskeligt nøjagtigt at anslå udførslen af foder, der indeholder sådanne produkter.

I forbindelse med den igangværende videnskabelige risikovurdering, som Den Videnskabelige Styringskomité foretager af risikoen for Bovin spongiform encephalopati (BSE) i tredjelande, kendt som den geografiske BSE-risiko (GBR), bliver eksporttallene for forarbejdede animalske proteiner gennemgået for tredjelande, der har fremsat en anmodning herom. Resultatet af denne risikovurdering, der omfatter disse tal, offentliggøres på Internet.

Kommissionen sender direkte det ærede medlem og Parlamentets sekretariat tabeller med de oplysninger, som hun anmodede om i sit andet og tredje spørgsmål(2).

I forbindelse med BSE er visse betingelser for udførsel af kød- og benmel eller forarbejdede animalske proteiner fra Fællesskabet fastsat i Rådets beslutning 2000/766/EF. Det følger af artikel 3 i denne beslutning, at udførsel af forarbejdede animalske proteiner til fordring af husdyr til fødevareproduktion er forbudt. Dette gælder ikke for mælk og mejeriprodukter, gelatine fra ikkedrøvtyggere til indkapsling af tilsætningsstoffer, hydrolyserede proteiner og fiskemel til andre dyr end drøvtyggere. Medlemsstaterne kan udføre forarbejdede animalske proteiner til anden brug i tredjelande, hvis der består en bilateral aftale, der omfatter et tilsagn fra tredjelandet om, at det vil overholde den endelige anvendelse og ikke udføre produktet, medmindre det iblandes et produkt, der er bestemt til en anvendelse, der ikke er forbudt i beslutningen.

I Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(3) er det fastsat, at ved import til Fællesskabet af kvæg og kødprodukter fra den 1. april 2001 skal det attesteres, at produkterne opfylder de særlige EF-krav til specificeret risikomateriale og slagtemetode. GBR vil danne grundlag for at afgøre, for hvilke lande der kan indrømmes en undtagelse fra dette krav.

(1) EFT L 306 af 7.12.2000.

(2) Kilde: Comext Periode 1997-1999.

(3) EFT L 158 af 30.6.2000.